Document ID: 31998D0630

ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Οκτωβρίου 1998 σχετικά με την εφαρμογή του άρθρου 9 της οδηγίας 96/67/ΕΚ του Συμβουλίου στον αερολιμένα της Στουτγάρδης (Flughafen Stuttgart GmbH) [κοινοποιηθείσα υπό τον αριθμό Ε(1998) 3335] (Το κείμενο στη γερμανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (98/630/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/67/ΕΚ του Συμβουλίου, της 15ης Οκτωβρίου 1996, σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας (1), και ιδίως το άρθρο 9 παράγραφος 5,
την αίτηση έγκρισης της απόφασης των γερμανικών αρχών που φέρει ημερομηνία 30 Ιουλίου 1998 και κατόπιν διαβούλευσης με τις εν λόγω αρχές,
Αφού συμβουλεύθηκε τη συμβουλευτική επιτροπή,
Εκτιμώντας τα ακόλουθα:
I. ΠΕΔΙΟ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ ΠΟΥ ΚΟΙΝΟΠΟΙΗΣΕ Η ΚΥΒΕΡΝΗΣΗ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΓΕΡΜΑΝΙΑΣ
1. Η κοινοποίηση των γερμανικών αρχών
Με επιστολή που φέρει ημερομηνία 30 Ιουλίου 1998 και καταχωρήθηκε στην Επιτροπή στις 3 Αυγούστου, οι γερμανικές αρχές υπέβαλαν αίτηση έγκρισης της απόφασης των αρχών της Ομοσπονδιακής Δημοκρατίας της Γερμανίας με ημερομηνία 23 Ιουλίου 1998, με την οποία χορηγείται στον αερολιμένα της Στουτγάρδης (Flughafen Stuttgart GmbH) παρέκκλιση για:
- να περιορισθεί η εκτέλεση της αυτοεξυπηρέτησης μόνο σε ένα χρήστη για τις κατηγορίες υπηρεσιών που αναφέρονται στα σημεία 3 και 4 του παραρτήματος της οδηγίας όσον αφορά, τόσο κατά την άφιξη όσο και κατά την αναχώρηση ή την ανταπόκριση, την πρακτική διαχείριση του φορτίου και του ταχυδρομείου μεταξύ αεροσταθμού και αεροσκάφους, και στο σημείο 5.4 (εξαιρουμένης της μεταφοράς προσωπικού). Η παρέκκλιση έχει χορηγηθεί, βάσει του άρθρου 9 παράγραφος 1 στοιχείο δ) της οδηγίας, έως τις 31 Δεκεμβρίου 2000.
Η Επιτροπή, κατ' εφαρμογή του άρθρου 9 παράγραφος 3 της οδηγίας, δημοσίευσε απόσπασμα της ανωτέρω κοινοποίησης στην Επίσημη Εφημερίδα των Ευρωπαϊκών Κοινοτήτων (2) της 26ης Αυγούστου 1998 και κάλεσε τα ενδιαφερόμενα μέρη να υποβάλουν τις παρατηρήσεις τους.
Σύμφωνα με τις διατάξεις του άρθρου 9 παράγραφος 5 της οδηγίας, η γερμανική κυβέρνηση γνωμοδότησε στην Επιτροπή σχετικά με το σχέδιο αξιολόγησης της Επιτροπής στις 24 Σεπτεμβρίου 1998. Οι γερμανικές αρχές γνωμοδότησαν με την υποβολή γραπτών παρατηρήσεων στην επιστολή τους που φέρει ημερομηνία 1η Οκτωβρίου 1998.
Βάση της παρέκκλισης
Οι γενικοί κανόνες πρόσβασης στην αγορά υπηρεσιών εδάφους ορίζονται στα άρθρα 6 και 7 της οδηγίας. Τα άρθρα αυτά διαπνέονται από την αρχή ότι πρέπει να ανοιχθεί όσο το δυνατόν περισσότερο η αγορά για την πλειονότητα των κατηγοριών υπηρεσιών εδάφους. Για αερολιμένες με όγκο κυκλοφορίας όπως αυτός του αερολιμένα της Στουτγάρδης, η οδηγία προβλέπει αναγνώριση του δικαιώματος αυτοεξυπηρέτησης από την 1η Ιανουαρίου 1998 και το άνοιγμα της αγοράς παροχής υπηρεσιών εδάφους σε τρίτους από την 1η Ιανουαρίου 1999. Για λόγους όμως που συνδέονται με την ιδιαίτερη κατάσταση και αποστολή ενός αερολιμένα, και ιδίως εξαιτίας των προβλημάτων ασφαλείας αλλά και χώρου και όγκου κυκλοφορίας, τα οποία είναι δυνατόν να τίθενται σε κάποια τμήματα των περισσοτέρων αερολιμένων, η οδηγία δεν επιβάλλει πλήρες άνοιγμα της αγοράς αλλά απαιτεί ένα ελάχιστο άνοιγμα τόσο για την αυτοεξυπηρέτηση όσο και για την παροχή υπηρεσιών εδάφους σε τρίτους για τέσσερις κατηγορίες υπηρεσιών που παρέχονται στο διάδρομο προσγείωσης και απογείωσης, δηλαδή σε ένα εξαιρετικά ευαίσθητο τμήμα των αερολιμένων. Οι κατηγορίες αυτές είναι οι υπηρεσίες διαδρόμου, η διακίνηση αποσκευών, ο εφοδιασμός σε καύσιμα και ορισμένες υπηρεσίες διακίνησης φορτίου και ταχυδρομείου.
Στο άρθρο 9 της οδηγίας 96/67/ΕΚ λαμβάνεται επίσης υπόψη το γεγονός ότι, σε ορισμένες πολύ ιδιαίτερες περιπτώσεις, τα οξυμένα προβλήματα χώρου και δυναμικότητας δεν επιτρέπουν άνοιγμα της αγοράς σύμφωνα με τις προκαθορισμένες προβλέψεις. Τότε μπορούν να χορηγηθούν παρεκκλίσεις σε προσωρινή βάση ούτως ώστε να έχει ο αερολιμένας το χρόνο να αντιπαρέλθει τις δυσχέρειες αυτές. Οι παρεκκλίσεις χορηγούνται μόνον λοιπόν κατ' εξαίρεση και σκοπός τους δεν είναι να δοθούν εν γένει στους αερολιμένες περιθώρια προσαρμογής πέραν εκείνων που ήδη προβλέπονται στο άρθρο 1 της οδηγίας.
Μια παρέκκλιση χορηγείται μόνον με βάση τις ιδιαίτερες δυσχέρειες χώρου και δυναμικότητας. Σε αυτή τη βάση χορήγησαν και οι γερμανικές αρχές την προαναφερθείσα παρέκκλιση σύμφωνα με την παράγραφο 3 του γερμανικού κανονισμού «Verordnung όber Bodenabfertigungsdienste auf Flugplδtzen und zur Δnderung weiterer luftrechtlicher Vorschriften» (3), με τον οποίο μεταφέρθηκε η οδηγία 96/67/ΕΚ στο εθνικό δίκαιο της Γερμανίας.
2. Η κατάσταση των υπηρεσιών εδάφους στον αερολιμένα της Στουτγάρδης
2.1. Παρουσίαση του αερολιμένα
Η εταιρεία διαχείρισης του αερολιμένα της Στουτγάρδης (Flughafen Stuttgart GmbH) ανήκει κατά το ήμισυ στο ομοσπονδιακό κρατίδιο του Bade-Wσrtenberg, ο δε άλλος μέτοχος είναι ο δήμος της Στουτγάρδης.
Ο χώρος του αερολιμένα περιζώνεται τελείως από τον αυτοκινητόδρομο που συνδέει την Καρλσρούη με το Μόναχο στη βόρεια πλευρά και από κατοικίες στις υπόλοιπες πλευρές. Ένα μέρος του χώρου στη νότια πλευρά καταλαμβάνεται από τις εγκαταστάσεις του αμερικανικού στρατού.
Ο αερολιμένας διαθέτει ένα διάδρομο (από ανατολάς προς δυσμάς). Η ανακαίνιση και η επέκτασή του το 1996 του επιτρέπουν σήμερα να δέχεται αεροσκάφη μεγάλων αποστάσεων. Τα αναπτυξιακά έργα του επέτρεψαν να καταστεί ο κύριος αερολιμένας της περιοχής με 29 αεροπορικές εταιρείες τακτικών πτήσεων και 21 εταιρείες ναυλωμένων πτήσεων. Το 1997 σημείωσε κυκλοφορία 6,9 εκατομμυρίων επιβατών, η οποία ισοδυναμεί με ανάπτυξη 7,7 % ως προς το προηγούμενο έτος. Με εκτιμώμενη αύξηση της τάξεως του 5 % κατά τα προσεχή έτη, ο αερολιμένας αναμένεται να διπλασιάσει την κυκλοφορία του έως το έτος 2010. Για να αντιμετωπισθεί η αύξηση αυτή, πραγματοποιήθηκαν πολλά έργα με τη δημιουργία ενός επιπλέον χώρου στάθμευσης και την κατασκευή σήμερα ενός επιχειρησιακού κέντρου (Office Center) και την εκτελούμενη επέκταση του τερματικού σταθμού 1. Είναι υπό μελέτη η ανέγερση ενός νέου τερματικού σταθμού 3 στη θέση των παλαιών τερματικών εγκαταστάσεων, ενός τερματικού 4, νέων εγκαταστάσεων διακίνησης φορτίου, η δημιουργία περιοχών για τη γενική αεροπορία και μια σιδηροδρομική σύνδεση που θα επιτρέψει τη σύνδεση με τη σιδηροδρομική γραμμή Αμβούργου-Στουτγάρδης-Μονάχου. Το νότιο μέρος θα αναπλασθεί επίσης τελείως με ένα έργο 20 εκατομμυρίων γερμανικών μάρκων για τη διαρρύθμιση της περιοχής αυτής και την ανασυγκρότηση μέρους των εγκαταστάσεων του αμερικανικού στρατού. Ο αερολιμένας θα διαθέτει τότε ορισμένους από τους χώρους στην περιοχή αυτή. Η έλλειψη χώρου υποχρεώνει τον αερολιμένα να προγραμματίσει πολύ αυστηρά τα έργα για να μεταφερθούν οι ροές επιβατών και φορτίων στις διάφορες εγκαταστάσεις ανάλογα με την πρόοδο των έργων και για να εξασφαλίσει έτσι απρόσκοπτη εκτέλεση των δρομολογίων.
Οι διευθετήσεις αυτές θα επιτρέψουν να αντιμετωπισθεί η ζήτηση και ιδίως θα επιτρέψουν να διπλασιαστεί ο αριθμός θέσεων επαφής στο επίπεδο του τερματικού σταθμού 1.
2.2. Υπηρεσίες εδάφους στον αερολιμένα
Όταν οι γερμανικές αρχές έλαβαν την απόφαση, η αγορά υπηρεσιών εδάφους ήταν, εκ των πραγμάτων, ανοικτή τόσο για την παροχή υπηρεσιών εδάφους σε τρίτους όσο και για την αυτοεξυπηρέτηση για όλες τις δραστηριότητες που αναφέρονται στο παράρτημα της οδηγίας εξαιρέσει εκείνων στα σημεία 3 (διακίνηση αποσκευών), 4 (διακίνηση ταχυδρομείου και φορτίου), και 5 (υπηρεσίες διαδρόμου).
Στη Στουτγάρδη, οι δραστηριότητες που αφορούν την καθοδήγηση του αεροσκάφους (σημείο 5.1) δεν μπορούν να ανοιχθούν στον ανταγωνισμό διότι αυτές διενεργούνται αποκλειστικά με σύστημα ραδιοκαθοδήγησης.
Η απόφαση των γερμανικών αρχών αφορά τις εργασίες οι οποίες, μεταξύ του αεροσταθμού και του αεροσκάφους, σχετίζονται με τη διακίνηση φορτίου και ταχυδρομείου (σημείο 4 του παραρτήματος της οδηγίας), τη φόρτωση και την εκφόρτωση, καθώς και την επιβίβαση και αποβίβαση από το αεροσκάφος, και τη μεταφορά των επιβατών και των αποσκευών (τμήμα του σημείου 5.4), την εκκίνηση του αεροσκάφους (σημείο 5.5) και την μετατόπισή του (σημείο 5.6).
Η παρέκκλιση αποσκοπεί λοιπόν στη διατήρηση της υπάρχουσας κατάστασης σε ό,τι αφορά την αυτοεξυπηρέτηση. Αντίθετα, από την 1η Ιανουαρίου 1999, θα γίνει δεκτός ένας δεύτερος φορέας παροχής υπηρεσιών εδάφους που θα παρέχει υπηρεσίες σε τρίτους όσον αφορά τις εργασίες για τις οποίες η διαχείριση του αερολιμένα ήταν ο μόνος φορέας παροχής υπηρεσιών την ημέρα της κοινοποίησης, εξασφαλίζοντας έτσι την ελάχιστη επιλογή που απαιτεί το άρθρο 6 της οδηγίας σε ό,τι αφορά την παροχή υπηρεσιών σε τρίτους.
II. ΟΙ ΔΥΣΧΕΡΕΙΕΣ ΠΟΥ ΑΝΑΦΕΡΟΥΝ ΟΙ ΓΕΡΜΑΝΙΚΕΣ ΑΡΧΕΣ
Η παρέκκλιση βασίζεται στα προβλήματα χώρου που αντιμετωπίζει σήμερα ο αερολιμένας, τα οποία θα επιδεινωθούν οπωσδήποτε από τα πολυάριθμα έργα τα προσεχή έτη, και στις ιδιαίτερες δυσχέρειες που θα δημιουργηθούν από τους πολλαπλούς φορείς παροχής υπηρεσιών στη μεταφορά των αποσκευών. Σύμφωνα με τις γερμανικές αρχές, ο διαθέσιμος χώρος θα επιτρέψει την ύπαρξη ενός δεύτερου φορέα παροχής υπηρεσιών, δεν επιτρέπει όμως την επιπλέον παρουσία χρηστών της αυτοεξυπηρέτησης.
Οι γερμανικές αρχές στηρίζονται ιδίως στον φάκελο που εκπόνησε ο αερολιμένας και τον οποίο υπέβαλε το γραφείο Gleiss, Lutz, Hootz και Hirch, καθώς και στη μελέτη του καθηγητή Heimerl «Kapazitδt der Anlagen des Flughafen Stuttgart».
1. Τα προβλήματα στάθμευσης του εξοπλισμού
Σύμφωνα με τις γερμανικές αρχές, τα προβλήματα αυτά είναι σημαντικά από δύο απόψεις.
1.1. Όσον αφορά τη διαθέσιμη επιφάνεια
Κατ' αρχήν, από τις 39 περίπου θέσεις αεροσκαφών, μόνον τέσσερις μπορούν να χρησιμοποιηθούν με απευθείας επαφή 7 μια πέμπτη θέση αναμένεται να προστεθεί μετά την περάτωση της επέκτασης του τερματικού 1. Από τις υπόλοιπες εναπομένουσες θέσεις 18 απαιτούν τη χρήση μηχανημάτων ρυμούλκησης για τη μετατόπιση του αεροσκάφους (σημείο 5.6 του παραρτήματος της οδηγίας). Πρόκειται για θέσεις που βρίσκονται κατά μήκος των εγκαταστάσεων στη βόρεια πλευρά του αερολιμένα. Τα μηχανήματα αυτά αποτελούν βαρύ εξοπλισμό, αρκετά δύσκολο στη στάθμευσή του, ο οποίος πρέπει να παραμένει κοντά στις θέσεις.
Επίσης ο αυξημένος αριθμός απομακρυσμένων θέσεων συνεπάγεται τη χρήση πολλών λεωφορείων για τη μεταφορά των επιβατών και αρκετά αμαξίδια για να εξασφαλιστεί με ορθή συχνότητα η μεταφορά των αποσκευών σε σημαντικές αποστάσεις (σημείο 5.4 του παραρτήματος).
Παρά το γεγονός ότι είναι δυνατή η στάθμευση του εξοπλισμού μπροστά από τα αεροσκάφη στις θέσεις κατά μήκος των εγκαταστάσεων στη βόρεια πλευρά, οι γερμανικές αρχές εκτιμούν ότι αυτό δεν είναι δυνατόν και για τις θέσεις στον ασφαλτοτάπητα στη νότια πλευρά 7 οι θέσεις αυτές είναι ήδη πολύ κοντά στη λωρίδα τροχιοδρόμησης Ν, στην ελάχιστη αποδεκτή απόσταση από άποψη ασφαλείας. Ακόμη, κατά τη διάρκεια της νύκτας, όλες σχεδόν οι θέσεις χρησιμοποιούνται για τη στάθμευση αεροσκαφών, οπότε η προσωρινή μετατροπή των θέσεων αυτών σε χώρο στάθμευσης του εξοπλισμού δεν είναι δυνατή.
1.2. Από άποψη ασφαλείας
Η ελεύθερη διαδικασία στάθμευσης με ραδιοκαθοδήγηση, έτσι όπως αυτή διενεργείται στη Στουτγάρδη, δηλαδή χωρίς όχημα καθοδήγησης στον ασφαλτοτάπητα, καθιστά επικίνδυνη οιαδήποτε στάθμευση εξοπλισμού πολύ κοντά στις θέσεις αεροσκαφών με αποτέλεσμα να αποκλείονται έτσι πολλές πιθανές θέσεις στάθμευσης.
Η κυκλοφορία στον ασφαλτοτάπητα κρίνεται πολύ πυκνή ιδίως επειδή όλα τα αεροσκάφη είναι υποχρεωμένα να διέρχονται από το ίδιο σημείο πρόσβασης στο διάδρομο (σημείο Κ) (4).
Με βάση τον αριθμό απαιτούμενων αεροσκαφών για να αντιμετωπισθεί η ζήτηση αιχμής στη διακίνηση φορτίου και επιβατών, συμπεριλαμβανομένων των ναυλωμένων πτήσεων για τις οποίες η Στουτγάρδη αποτελεί κόμβο για τις διακοπές στη νότια Ευρώπη, η επιφάνεια που καταλαμβάνεται σήμερα από τον εξοπλισμό υπηρεσιών εδάφους του αερολιμένα υπολογίζεται σε 11 000 m2. Ο υπολογισμός βασίζεται στη «δυναμική» επιφάνεια των αναγκαίων εξοπλισμών (η «στατική» επιφάνεια καταλαμβάνει στο έδαφος άνω του 50 % για τη διακίνηση των εξοπλισμών).
Οι γερμανικές αρχές εκτιμούν ωστόσο ότι πρέπει να ληφθούν υπόψη οι μεταβολές που θα επέλθουν εξαιτίας του ανταγωνισμού στα μερίδια της αγοράς του μονοπωλίου που ισχύει σήμερα, και οι επιπτώσεις στις ίδιες ανάγκες σε εξοπλισμούς και επομένως σε επιφάνεια στάθμευσης των εξοπλισμών αυτών.
Από την άλλη πλευρά, σύμφωνα με τις γερμανικές αρχές, είναι δυνατόν να αποδεσμευτούν βραχυπρόθεσμα νέες επιφάνειες, δηλαδή:
- η χρήση του ανατολικού μέρους, προς το νέο σταθμό πυροσβεστικής υπηρεσίας, τριγωνικής επιφάνειας περίπου 200 m2 που θα μπορούσε να χρησιμεύσει για τη στάθμευση ελαφρού εξοπλισμού,
- η χρήση στο νότιο μέρος ορισμένων χώρων που είναι ελεύθεροι ή θα ελευθερωθούν πολύ σύντομα από τον αμερικανικό στρατό, καθώς και οι πράσινοι χώροι που τους περιβάλλουν. Μέρος αυτών χρησιμοποιείται άλλωστε σήμερα για τη στάθμευση οχημάτων και την εναπόθεση δομικών υλικών. Με την πρόοδο των έργων θα ελευθερωθεί άλλωστε χώρος από τα δομικά υλικά,
- τέλος, ήδη από τον Ιούνιο του 1999 θα είναι δυνατόν να ελευθερωθεί επιπλέον χώρος με τη μετατόπιση της λωρίδας τροχιοδρόμησης Μ.
2. Τα προβλήματα που συνδέονται με τη μεταφορά των αποσκευών
Σύμφωνα με το φάκελο που εκπόνησε ο αερολιμένας και υπέβαλε το γραφείο Gleiss, Lutz, Hootz και Hirch, τον οποίο εν μέρει απέρριψαν οι γερμανικές αρχές, οι ανάγκες στη μεταφορά των αποσκευών συνίστανται σε δυναμικό οκτώ οδηγών για τον τερματικό 1, τριών οδηγών για τον τερματικό 2 και σε υλικό 165 αμαξιδίων, 21 ελκυστήρων και 80 μηχανημάτων φόρτωσης. Σύμφωνα με το φάκελο αυτό, εάν προστεθούν και άλλοι φορείς υπηρεσιών στο σύστημα διαλογής των αποσκευών, η κατάσταση θα γίνει πολύ προβληματική. Υπενθυμίζοντας ότι είναι δύσκολο να εκτιμηθεί ο αριθμός των αναγκαίων μηχανημάτων εάν προστεθεί νέος φορέας παροχής υπηρεσιών διότι ο αριθμός αυτός εξαρτάται από τον αριθμό εξυπηρετούμενων αεροσκαφών, η μελέτη βασίζεται στο γεγονός ότι, ανάλογα με τον τύπο του αεροσκάφους, η ανάγκη ποικίλλει από 1 έως 15 μηχανήματα και επομένως μια εκτίμηση μεταξύ 5 και 10 μηχανημάτων κρίνεται λογική. Ωστόσο η μελέτη δεν περιλαμβάνει καμία εκτίμηση για τις ανάγκες του ή των νέων φορέων παροχής υπηρεσιών συναρτήσει της πελατείας που μπορούν να έχουν - κρίνοντας ότι μια τέτοια εκτίμηση είναι αδύνατη - αλλά συναρτήσει της χρήσης του υλικού μεταφοράς. Η διαφοροποίηση εξαρτάται από τρεις παράγοντες: εάν ο νέος φορέας χρησιμοποιεί μόνο τα δικά του μέσα (πρώτη εκδοχή), τους οδηγούς και τους ελκυστήρες του αλλά μισθώνει τα αμαξίδια του αεροδρομίου (δεύτερη εκδοχή) ή ακόμη χρησιμοποιεί τους δικούς του οδηγούς με ελκυστήρες και αμαξίδια του αεροδρομίου (τρίτη εκδοχή).
Σύμφωνα με τις ενδείξεις του φακέλου που υποβλήθηκε, δεν είναι δυνατόν να γίνουν δεκτοί πολλοί φορείς παροχής υπηρεσιών στο κτίριο διαλογής των αποσκευών. Ο ή οι νέοι φορείς παροχής υπηρεσιών θα πρέπει λοιπόν να σταθμεύουν έξω από το κτίριο συνεχώς ή τουλάχιστον να είναι έτοιμοι να δεχθούν τις παραδιδόμενες αποσκευές από το προσωπικό του αεροδρομίου. Ο χώρος στο σημείο αυτό της εξόδου του συστήματος είναι πολύ περιορισμένος λόγω της λωρίδας κυκλοφορίας των λεωφορείων και δεν είναι δυνατόν επομένως να σταθμεύουν σε αυτό το σημείο τα αμαξίδια χωρίς να προκληθεί συμφόρηση. Επιπλέον, αυτό θα σήμαινε και μείωση του χώρου που χρησιμοποιεί σήμερα το αεροδρόμιο και παρακώλυση της ορθής διακίνησης ορισμένων αποσκευών (εκτός προτύπων) και των αποσκευών που φθάνουν την τελευταία στιγμή.
Παρά τη μελέτη αυτή, οι γερμανικές αρχές έκριναν ότι παρά τα προβλήματα που θα προκύψουν στη διαχείριση της κυκλοφορίας των αμαξιδίων κοντά στον τερματικό, δεν είναι αδύνατον να γίνει δεκτός ένας δεύτερος φορέας παροχής υπηρεσιών για τις δραστηριότητες που σχετίζονται με τη μεταφορά των αποσκευών.
Ως εκ τούτου, σύμφωνα με τις γερμανικές αρχές, με βάση τους χώρους που θα αποδεσμευθούν και τις απώλειες των μεριδίων της αγοράς του σημερινού μονοπωλίου, θα ελευθερωθεί αρκετή επιφάνεια για ένα δεύτερο φορέα παροχής υπηρεσιών στον αερολιμένα από 1ης Ιανουαρίου 1999 και αυτό μάλιστα χωρίς να θιγεί η ποιότητα των υπηρεσιών ή οι δυνατότητες επέκτασης των αερολιμενικών εγκαταστάσεων. Οι γερμανικές αρχές προτίμησαν εξάλλου την παρουσία ενός νέου φορέα παροχής υπηρεσιών, λύση ευνοϊκότερη για όλους τους μεταφορείς στον αερολιμένα, παρά ένα χρήστη που θα δρα με τα δικά του μηχανήματα.
III. ΟΙ ΑΝΤΙΔΡΑΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
Τα διάφορα ενδιαφερόμενα μέρη κλήθηκαν να γνωμοδοτήσουν μετά τη δημοσίευση της κοινοποίησης των γερμανικών αρχών σύμφωνα με τις διατάξεις του άρθρου 9 παράγραφος 3 της οδηγίας.
Από τις αντιδράσεις των ενώσεων αεροπορικών εταιρειών προκύπτει ότι εν γένει αυτές απορρίπτουν τα επιχειρήματα των γερμανικών αρχών. Οι εν λόγω ενώσεις, αφού ανέφεραν ότι η αύξηση του αριθμού φορέων παροχής υπηρεσιών δεν επέφερε αναγκαστικά αύξηση των αναγκών σε επιφάνεια ή σε εγκαταστάσεις διότι αυτό εξαρτάται κυρίως από τον όγκο της κυκλοφορίας, κρίνουν ότι η καλύτερη χρήση του διαθέσιμου χώρου και η μείωση του υλικού που χρησιμοποιείται σήμερα από τον αερολιμένα θα επιτρέψουν να αποδεσμευθούν χώροι στάθμευσης για τον εξοπλισμό. Προσθέτουν ότι υπάρχουν ακόμη χώροι που μπορούν να χρησιμοποιηθούν ιδίως στα κενά υπόστεγα αεροσκαφών στο νότιο μέρος ή ακόμη στη θέση που σήμερα χρησιμοποιείται για την αποθήκευση του εξοπλισμού τον χειμώνα. Όσον αφορά τις δραστηριότητες που σχετίζονται με τις αποσκευές, οι εταιρείες αναγνωρίζουν ότι είναι δυνατόν να τεθούν προβλήματα χώρου στο σημείο υποδοχής των αποσκευών και δηλώνουν ότι έχουν δεχθεί να αναλάβει ο αερολιμένας τις εργασίες φόρτωσης και εκφόρτωσης των αμαξιδίων σε αυτόν το χώρο. Ωστόσο, κρίνουν ότι επειδή τα προβλήματα χώρου δεν τίθενται για τις δραστηριότητες μεταφοράς από και προς το αεροσκάφος, οι δραστηριότητες αυτές πρέπει να είναι ανοικτές στην αγορά σύμφωνα με τις διατάξεις της οδηγίας.
IV. ΑΞΙΟΛΟΓΗΣΗ ΤΗΣ ΠΑΡΕΚΚΛΙΣΗΣ ΒΑΣΕΙ ΤΩΝ ΔΙΑΤΑΞΕΩΝ ΤΗΣ ΟΔΗΓΙΑΣ 96/67/ΕΚ
1. Ισχύοντες κανόνες για τις υπηρεσίες εδάφους
1.1. Δυνατότητες περιορισμού της πρόσβασης στην αγορά
Η οδηγία 96/67/ΕΚ προβλέπει άνοιγμα της αγοράς διαφοροποιούμενο ανάλογα με τον τρόπο που εξασφαλίζονται οι υπηρεσίες εδάφους (αυτοεξυπηρέτηση ή παροχή σε τρίτους) και ταυτόχρονα ανάλογα με τον όγκο κυκλοφορίας στον αερολιμένα. Με ετήσια κυκλοφορία 6,4 εκατομμύρια επιβάτες το 1997, ο αερολιμένας Στουτγάρδης οφείλει, κατ' εφαρμογή του παραρτήματος 5 του νόμου «Verordnung όber Bodenabfertigungsdienste auf Flugplδtzen und zur Δnderung weiterer luftrechtlicher Vorschriften» (5), της 10ης Δεκεμβρίου 1997, με τον οποίο μεταφέρθηκε η οδηγία στο γερμανικό δίκαιο, να ανοίξει την αγορά της εξυπηρέτησης τρίτων σε ένα δεύτερο φορέα παροχής υπηρεσιών από την 1η Ιανουαρίου 1999 και να επιτρέψει την αυτοεξυπηρέτηση σε δύο χρήστες από την 1η Ιανουαρίου 1998.
Οι γενικοί κανόνες για την αυτοεξυπηρέτηση στις κατηγορίες υπηρεσιών που αναφέρονται στην κοινοποίηση των γερμανικών αρχών καθορίζονται στο άρθρο 7 παράγραφος 2 της οδηγίας. Οι κανόνες αυτοί περιλήφθηκαν στις διατάξεις της παραγράφου 3 περίπτωση 2 του γερμανικού νόμου με τον οποίο μεταφέρθηκε η οδηγία. Σύμφωνα με τα άρθρα αυτά, το κράτος μέλος μπορεί να περιορίσει την αυτοεξυπηρέτηση σε δύο χρήστες, οι οποίοι θα επιλεγούν με κατάλληλα, αντικειμενικά, διαφανή και αμερόληπτα κριτήρια.
Ωστόσο, όταν οι ιδιαίτερες δυσχέρειες χώρου ή δυναμικότητας, ιδίως σε συνάρτηση του ποσοστού χρήσης ή κατάληψης του χώρου, καθιστούν αδύνατον να επιτραπεί η άσκηση του δικαιώματος αυτοεξυπηρέτησης σύμφωνα με όσα προβλέπει η οδηγία, το ενδιαφερόμενο κράτος μέλος μπορεί, βάσει του άρθρου 9 παράγραφος 1 στοιχείο δ) να απαγορεύσει την άσκηση του δικαιώματος ή να την περιορίσει σε έναν και μόνον χρήστη.
Σύμφωνα πάντως με το άρθρο 9 παράγραφος 2, η παρέκκλιση του είδους αυτού πρέπει:
- να διευκρινίζει την ή τις κατηγορίες υπηρεσιών για τις οποίες χορηγείται η παρέκκλιση, όπως και τις ιδιαίτερες δυσχέρειες χώρου και δυναμικότητας που τη δικαιολογούν,
- να συνοδεύεται από ένα σχέδιο κατάλληλων μέτρων με σκοπό να υπερβληθούν οι εν λόγω δυσχέρειες.
Εξάλλου, σύμφωνα με τις διατάξεις του άρθρου 9 παράγραφος 2, η παρέκκλιση:
- δεν πρέπει να διακυβεύει ασκόπως τους στόχους της οδηγίας,
- να επιφέρει στρέβλωση των όρων ανταγωνισμού,
- να είναι εκτενέστερη από όσο χρειάζεται.
Όπως υπενθύμισε η Επιτροπή στις αποφάσεις της 14ης Ιανουαρίου 1998 σχετικά με τους αερολιμένες της Φρανκφούρτης και του Ντίσελντορφ (6), κύριος στόχος της οδηγίας είναι να ελευθερωθούν οι υπηρεσίες εδάφους. Οι περιορισμοί πού επιβάλλονται στους τρίτους μειώνουν την ελευθερία τους να παρέχουν τις υπηρεσίες αυτές. Κατ' αναλογία των κρατικών μέτρων με τα οποία περιορίζεται η ελευθερία παροχής υπηρεσιών (7), τα μέτρα με τα οποία είναι δυνατόν να αποκλεισθούν ή να απαγορευθούν οι δραστηριότητες όσων παρέχουν τις υπηρεσίες - ή, στη δεδομένη περίπτωση, των χρηστών που επιθυμούν να ασκούν την αυτοεξυπηρέτηση - ακόμη και εάν εφαρμόζονται χωρίς διάκριση στους φορείς παροχής υπηρεσιών ή τους χρήστες του κράτους μέλους και των υπολοίπων κρατών μελών, πρέπει να δικαιολογούνται περισσότερο από επιτακτικές ανάγκες δημοσίου συμφέροντος παρά από οικονομικούς λόγους και ταυτόχρονα να αντιστοιχούν στους επιδιωκόμενους στόχους.
1.2. Η διαδικασία
Οι γερμανικές αρχές δεσμεύθηκαν να θέσουν σε ισχύ την απόφαση παρέκκλισης εφόσον λάβει ανάλογη απόφαση η Επιτροπή.
Όπως υπενθυμίζεται στις δύο αποφάσεις της για τους αερολιμένες της Φρανκφούρτης και του Ντίσελντορφ (8), η Επιτροπή οφείλει να εξετάσει:
- εάν υπάρχουν και, εάν ναι, μέχρι ποιου βαθμού, δυσχέρειες που να δικαιολογούν την παρέκκλιση και εάν είναι αδύνατον το άνοιγμα της αγοράς έτσι όπως προβλέπεται στην οδηγία, μπορεί να λάβει υπόψη της μόνον τις δυσχέρειες χώρου ή/και δυναμικότητας,
- το σχέδιο κατάλληλων μέτρων με σκοπό να υπερβληθούν οι δυσχέρειες 7 το σχέδιο αυτό πρέπει να είναι αξιόπιστο και απόλυτο και να περιλαμβάνει χρονοδιάγραμμα εκτέλεσης των μέτρων,
- τη συμβατότητα με τις αρχές που θέτει το άρθρο 9 παράγραφος 2 και σχετικά με την τήρηση των στόχων της οδηγίας, τη μη στρέβλωση του ανταγωνισμού και την έκταση του μέτρου.
Η χορήγηση μιας παρέκκλισης δεν έχει ως στόχο να δοθεί γενικά σε έναν αερολιμένα και άλλο περιθώριο προσαρμογής εκτός από εκείνο που προβλέπει το άρθρο 1 της οδηγίας. Η παρέκκλιση χορηγείται για να επιτραπεί στον αερολιμένα να αντιπαρέλθει τις ιδιαίτερες δυσχέρειες που μπορεί να συναντήσει με το άνοιγμα της αγοράς. Επομένως, όλες οι παρεκκλίσεις πρέπει να εξετάζονται συναρτήσει των αντίστοιχων δυσχερειών που δικαιολογούν την αδυναμία να ανοίξει η αγορά εντός των προκαθορισμένων προθεσμιών. Επιπλέον, σύμφωνα με τη νομολογία του Δικαστηρίου των Ευρωπαϊκών Κοινοτήτων, κάθε εξαίρεση επιδέχεται αυστηρή ερμηνεία μόνον και η έκτασή της πρέπει να καθορίζεται λαμβανομένης υπόψη της σκοπιμότητας των σχετικών μέτρων.
Η παρούσα παρέκκλιση πρέπει επομένως να εξετασθεί με βάση όσα προαναφέρθηκαν.
Η Επιτροπή, σύμφωνα με τις διατάξεις του άρθρου 9 παράγραφος 4 της οδηγίας εξέτασε διεξοδικά τις δυσχέρειες που της αναφέρθηκαν σε ό,τι αφορά το χώρο και τη δυναμικότητα, την αντιστοιχία των δυσχερειών αυτών με την απόφαση που έλαβαν οι γερμανικές αρχές, καθώς και στην επίσκεψη που πραγματοποίησε στον αερολιμένα της Στουτγάρδης στις 24 Αυγούστου 1998 και τέλος στην τεχνική πραγματογνωμοσύνη που πραγματοποίησε κατ' αίτησή της η εταιρεία Symonds Travers Morgan.
2. Εξέταση των δυσχερειών που ανέφεραν οι γερμανικές αρχές
2.1. Όσον αφορά το διαθέσιμο χώρο
Ο ασφαλτοτάπητας του αεροδρομίου της Στουτγάρδης περιλαμβάνει μέχρι σήμερα 39 θέσεις στάθμευσης αεροσκαφών, εκ των οποίων οι 18 απαιτούν δραστηριότητες ρυμούλκησης (θέσεις TIPO). Οι εμπειρογνώμονες της Επιτροπής διαπίστωσαν ότι είναι εξ ολοκλήρου δυνατή η στάθμευση εξοπλισμού μπροστά από τα αεροσκάφη στις θέσεις αυτές. Το επιχείρημα των αερολιμενικών αρχών, σύμφωνα με το οποίο η ραδιοκαθοδήγηση των αεροσκαφών μέχρι τη θέση τους εμποδίζει κάθε στάθμευση υλικού για λόγους ασφαλείας, δεν μπορεί να ευσταθεί διότι αυτό αποτελεί τρέχουσα πρακτική σε πολλούς διεθνείς αερολιμένες χωρίς να τίθενται ιδιαίτερα προβλήματα. Η σαφής οριοθέτηση των θέσεων, καθώς και η συνεχής επίβλεψη ότι η θέση του αεροσκάφους παρέχει όλες τις εγγυήσεις ασφαλείας κατά την άφιξη του αεροσκάφους - πράγμα που αποτελεί συνήθη διαδικασία ασφαλείας σε πολλούς αερολιμένες με θέσεις «nose in» - επιτρέπει να αντιμετωπισθεί το πρόβλημα αυτό.
Τα πρότυπα και τις πρακτικές που συνιστά η Διεθνής Οργάνωση Πολιτικής Αεροπορίας - και ιδίως στο παράρτημα 14 της σύμβασης για τη Διεθνή Πολιτική Αεροπορία - επί των οποίων βασίζονται οι κρατικές συστάσεις σε ό,τι αφορά τις θέσεις αεροσκαφών, προβλέπουν, για τους διαφόρους τύπους αεροσκαφών, τους χώρους που πρέπει να οριοθετηθούν σε ό,τι αφορά τις επιφάνειες ασφαλείας αλλά και στάθμευσης των εξοπλισμών. Σύμφωνα με την πραγματογνωμοσύνη που ζήτησε η Επιτροπή, λόγω του τύπου αεροσκάφους που μπορεί να γίνει δεκτό, είναι δυνατόν να θεωρηθεί ότι κατά μέσο όρο μπορεί να αποδεσμευτεί χώρος 10 m επί 6 m από κάθε πλευρά μπροστά από το αεροσκάφος. Έτσι, από τις 18 θέσεις στη βόρεια πλευρά του αεροδρομίου (θέσεις TIPO), είναι δυνατή η στάθμευση εξοπλισμού σε αυτές και μόνο τις θέσεις σε μια επιφάνεια άνω των 2 100 m2
Αντίθετα σε 21 θέσεις τα αεροσκάφη μπορούν να εκτελούν χειρισμούς χωρίς να χρειάζονται μηχανήματα ρυμούλκησης. Έτσι, στις θέσεις αυτές είναι δυνατή η στάθμευση εξοπλισμού. Αντίθετα, οι εργασίες αυτές απαιτούν λιγότερο υλικό, διότι μόνο οι πεζογέφυρες και τα μηχανήματα εκκίνησης χρησιμοποιούνται εκτός από τα λεωφορεία για τους επιβάτες.
Αναγνωρίζεται άλλωστε ότι πολλά αεροσκάφη σταθμεύουν στον ασφαλτοπάτητα τη νύχτα και ότι αυτό συντελεί στη δημιουργία κάποιας συμφόρησης στην αρχή της ημέρας. Ωστόσο, τα αεροσκάφη εγκαταλείπουν τον αερολιμένα σε μικρό χρονικό διάστημα σχετικά και ο εξοπλισμός υπηρεσιών εδάφους χρησιμοποιείται πλήρως αυτές τις ώρες αιχμής. Η στάθμευση του εξοπλισμού κατά τη διάρκεια της νύχτας κοντά στις θέσεις των αεροσκαφών δεν φαίνεται λοιπόν αδύνατη.
Πρέπει να σημειωθεί επίσης ότι, ήδη από τα τέλη του 1998, ο αερολιμένας να διαθέτει ακόμη έναν χώρο επαφής, μετά τον οποίο θα ακολουθήσουν, μετά όμως την περάτωση των έργων, τέσσερις άλλες θέσεις, πράγμα που θα επιτρέψει να ελευθερωθεί χώρος για τη στάθμευση του εξοπλισμού, ακόμη και προσωρινά κατά τη διάρκεια της ημέρας, σε απομακρυσμένες θέσεις, χωρίς να θιγεί η σημερινή δυναμικότητα του αερολιμένα.
Όσον αφορά το επιχείρημα, σύμφωνα με το οποίο δεν είναι δυνατόν να γίνει εκτίμηση των επιπτώσεων από την παρουσία νέων φορέων παροχής υπηρεσιών, υπάρχουν ήδη δεδομένα σχετικά με αυτό στα περισσότερα αεροδρόμια και ιδίως σε όλα τα υπόλοιπα αεροδρόμια που αποτέλεσαν το αντικείμενο απόφασης παρέκκλισης λαμβανομένων υπόψη των διαφόρων σεναρίων σχετικά με τους φορείς παροχής υπηρεσιών που μπορούν να υπάρξουν. Από την άλλη πλευρά, ο αερολιμένας παρείχε αρκετά λεπτομερή στοιχεία όσον αφορά τις συνέπειες που θα έχει το άνοιγμα της αγοράς στο σύστημα αποσκευών. Δεν αποδείχθηκε επομένως ότι δεν μπορεί να γίνει το ίδιο πράγμα για τις υπόλοιπες δραστηριότητες υπηρεσιών εδάφους.
Ακόμη, η σύγκριση με άλλους αερολιμένες που αντιμετωπίζουν προβλήματα χώρου δείχνει ότι το γεγονός ότι ο αερολιμένας είναι σήμερα συντονισμένος δεν αρκεί για να αποδειχθεί ότι είναι δυνατόν να ανοίξει η αγορά στο βαθμό που προβλέπει η οδηγία.
Η πραγματογνωμοσύνη που εκπονήθηκε κατ' αίτηση της Επιτροπής αξιολόγησε τις επιπτώσεις που θα μπορούσαν να υπάρξουν από την παρουσία χρήστη της αυτοεξυπηρέτησης, δεδομένου του γεγονότος ότι κατ' εφαρμογή της απόφασης των γερμανικών αρχών, θα γίνει δεκτός δεύτερος φορέας παροχής υπηρεσιών στον αερολιμένα από την 1η Ιανουαρίου 1999.
Ένα από τα αντικειμενικά κριτήρια επιλογής των χρηστών στους οποίους μπορεί να επιτραπεί η άσκηση της αυτοεξυπηρέτησης όταν είναι περιορισμένος ο αριθμός τους είναι το μέγεθος του όγκου κυκλοφορίας (επιβατών ή διακίνησης φορτίου) του χρήστη σε φθίνουσα σειρά.
Στην περίπτωση που η εταιρεία Lufthansa, κύρια εταιρεία στον αερολιμένα, αποφασίσει να εφαρμόσει την αυτοεξυπηρέτηση, οι συνέπειες στις υπηρεσίες εδάφους θα είναι μείζονος σημασίας εξαιτίας του αριθμού πτήσεων της εταιρείας αυτής στον αερολιμένα, εφόσον η Lufthansa θα μπορεί επομένως να εξυπηρετεί τα δικά της αεροσκάφη και εκείνα της θυγατρικής της Condor. Από την ανάλυση του χρονοδιαγράμματος των πτήσεων μπορεί να εκτιμηθεί ο αναγκαίος πρόσθετος εξοπλισμός. Πρέπει να ληφθεί υπόψη το γεγονός ότι ο πολλαπλασιασμός του αριθμού φορέων παροχής υπηρεσιών επιφέρει σε γενικές γραμμές αύξηση του αναγκαίου εξοπλισμού διότι κάθε φορέας πρέπει τότε να αντιμετωπίσει τις δικές του ώρες αιχμής που δεν αντιστοιχούν πλέον αναγκαστικά με εκείνες του αερολιμένα, όπως όταν πρόκειται για έναν και μόνο φορέα παροχής υηρεσιών. Αντίθετα, η μείωση των αναγκών του μονοπωλίου που οφείλεται στην απώλεια μεριδίου της πελατείας του πρέπει επίσης να ληφθεί υπόψη.
Με βάση τον αριθμό πτήσεων και το στόλο της εταιρείας Lufthansa στον αερολιμένα, μπορεί να εκτιμηθεί ότι σε περίπτωση που η εταιρεία ασκήσει την αυτοεξυπηρέτηση, οι ανάγκες του αερολιμένα σε εξοπλισμό υπηρεσιών εδάφους θα μειωθεί περίπου κατά 30 %. Ωστόσο, εάν ληφθεί ως βάση η περίοδος με τη μεγαλύτερη αιχμή κατά την ημέρα, η Lufthansa έχει τις 10 από τις 18 πτήσεις που εξυπηρετούνται ταυτοχρόνως στον αερολιμένα. Ο αριθμός εξοπλισμών που πρέπει να χρησιμοποιήσει η Lufthansa θα αντιστοιχούσε έτσι στο 55 % περίπου του συνολικού εξοπλισμού που χρησιμοποιείται στον αερολιμένα τις ώρες εκείνες. Φαίνεται λοιπόν ότι χρειάζεται επιπλέον χώρος 25 % (55 % πλην 30 %) με βάση τα ωράρια των πτήσεων της εταιρείας αυτής, και αυτό ανεξάρτητα από το γεγονός εάν θα υπάρξει και νέος φορέας παροχής υπηρεσιών από τον προσεχή Ιανουάριο.
Σύμφωνα με τις ανάγκες που εκτίθενται στη μελέτη στήριξης του φακέλου των γερμανικών αρχών, αυτό αντιστοιχεί σε πρόσθετη επιφάνεια 2 750 m2. Οι διαθέσιμες επιφάνειες που προαναφέρθηκαν, πέραν εκείνων που ήδη ανέφεραν οι γερμανικές αρχές, καθώς και η καλύτερη χρήση των χώρων μπροστά από τα αεροσκάφη επιτρέπει να αντιμετωπισθεί η ανάγκη αυτή.
Σε περίπτωση που ένας αερομεταφορέας εκτός από τη Lufthansa ζητήσει να ασκήσει την αυτοεξυπηρέτηση, και λαμβανομένης υπόψη της περίπτωσης της Deutsche BA, δεύτερου αερομεταφορέα κατά σειρά σε όγκο κυκλοφορίας, κατά την περίοδο με τη μεγαλύτερη αιχμή στο χρονοδιάγραμμα πτήσεών του, η επιπλέον ανάγκη θα ήταν τότε περίπου 15 %. Σύμφωνα με τους χώρους που προσδιορίστηκαν ανωτέρω, δεν φαίνεται να είναι ανέφικτο να ικανοποιηθεί η ανάγκη αυτή.
Οι γερμανικές αρχές δεν απέδειξαν λοιπόν ότι δεν είναι δυνατόν να γίνει δεκτός στον αερολιμένα κανένας άλλος χρήστης που θέλει να ασκήσει την αυτοεξυπηρέτηση. Αντίθετα, δεν είναι δυνατόν να γίνει δεκτός δεύτερος χρήστης και να ικανοποιηθούν έτσι πλήρως οι απαιτήσεις της οδηγίας και του γερμανικού νόμου σχετικά με την αυτοεξυπηρέτηση.
2.2. Σχετικά με τη μεταφορά των αποσκευών
Η διοχέτευση των αποσκευών αποτελεί ένα από τα κύρια σημεία της παρέκκλισης και οι εταιρείες που αντέδρασαν στην κοινοποίηση αναγνωρίζουν τις δυσχέρειες στο σύστημα εξόδου των αποσκευών. Μια ένωση αερομεταφορέων παραπέμπει σε μια συμφωνία των αερομεταφορέων, σύμφωνα με την οποία η στενότητα χώρου στη διαλογή αποσκευών θα δικαιολογούσε να πραγματοποιείται η φόρτωση ή εκφόρτωση των αποσκευών από τον τάπητα στο αμαξίδιο μόνο από το προσωπικό του αερολιμένα.
Το γεγονός ότι η συγκεκριμένη εγκατάσταση είναι μικρή και σε ορισμένες στιγμές κορεσμένη δεν μπορεί να αμφισβητηθεί. Το ίδιο ισχύει και για την υποχρέωση να περιορισθούν οι ροές κατά την άφιξη των προβλημάτων χωρητικότητας.
Η έξοδος των αποσκευών πραγματοποιείται χειρονακτικά από έναν κυλιόμενο τάπητα, και όχι με ολισθητήρες με αυτόματη αναγνώριση της αποσκευής. Οι αποσκευές τοποθετούνται λοιπόν στα αμαξίδια που περιμένουν συναρτήσει των αντίστοιχων πτήσεων. Οι αερομεταφορείς αποφάσισαν να αφεθεί ο χειρισμός αυτός στο προσωπικό μόνο του αερολιμένα λόγω ταυτόχρονα της έλλειψης χώρου κατά μήκος του τάπητα και της χειρονακτικής αναγνώρισης των αποσκευών.
Όσον αφορά αντίθετα τη μεταφορά των αποσκευών από το σύστημα έως το αεροσκάφος, ο αριθμός των χειριστών δεν είναι πρωτίστης σημασίας καθ' όσον η ροή των αμαξιδίων είναι αυστηρά καθορισμένη. Μέσα στην αίθουσα του συστήματος αποσκευών, όντως, ο συνολικός αριθμός αναγκαίων αμαξιδίων σε μια δεδομένη στιγμή δεν εξαρτάται από τον αριθμό των χειριστών αλλά από τον αριθμό των εξυπηρετούμενων πτήσεων. Η αυστηρή διαχείρηση των ροών αμαξιδίων και του αριθμού δεκτών αμαξιδίων μέσα στο χώρο θα επιτρέψει να αποφεύγεται η συμφόρηση μέσα στην αίθουσα μεταφοράς των αποσκευών, εφόσον γίνει δεκτός μόνον ο αριθμός που αποκτείται για τη συγκεκριμένη εξυπηρέτηση σε μια δεδομένη στιγμή. Η διαχείριση αυτή εφαρμόζεται στους αερολιμένες που είναι ήδη ανοικτοί στον ανταγωνισμό και απορρέει από το φυσιολογικό δικαίωμα διοίκησης και επίβλεψης του αερολιμένα, ο οποίος μπορεί να επιβάλλει κανόνες σε όλους τους υπάρχοντες αερομεταφορείς για να εξασφαλίσει ορθή λειτουργία του συστήματος. Δεν αποδείχθηκε λοιπόν ότι είναι αδύνατον να γίνει δεκτός και άλλος φορέας παροχής υπηρεσιών στο κτίριο διαλογής των αποσκευών.
Πρέπει ωστόσο να αναγνωριστεί ότι ο τυχόν πολλαπλασιασμός του αριθμού χειριστών καθιστά δυσχερέστερη τη διοίκηση των χειριστών αυτών και τις κινήσεις των αμαξιδίων τους. Αυτή η διαχείριση των ροών είναι πρωτίστης σημασίας και οιαδήποτε αδυναμία στη λειτουργία της θα μπορούσε να επηρεάσει τη γενικότερη λειτουργία του αερολιμένα. Η αποτελεσματική διαχείριση των ροών μπορεί να νοηθεί μόνον εφόσον δεν υπάρχει πρόβλημα στην αρχή ή στο τέλος του συστήματος διαλογής των αποσκευών. Όμως, στη συγκεκριμένη περίπτωση του αερολιμένα της Στουτγάρδης, το πρόβλημα προέρχεται από την έλλειψη χώρου μπροστά στις θύρες του συστήματος όπου σταθμεύουν τα εν αναμονή αμαξίδια. Η είσοδος του συστήματος αποσκευών βρίσκεται όντως μεταξύ των θυρών άφιξης των επιβατών, κατά μήκος της λωρίδας κυκλοφορίας των λεωφορείων. Οι θύρες αυτές είναι άλλωστε πολύ κοντά η μία στην άλλη και απαιτούν τη χρήση λεωφορείων με μετωπική αποβίβαση. Ο πολλαπλασιασμός των εν αναμονή αμαξιδίων στο σημείο αυτό δεν είναι λοιπόν καλή λύση και η στάθμευση τους εκεί κοντά δεν θα ήταν εφικτή για έναν ακόμη χρήστη πέραν του δευτέρου φορέα παροχής υπηρεσιών που προβλέπεται στην απόφαση των γερμανικών αρχών.
Εξ αιτίας του προβλήματος στάθμευσης κοντά στο σύστημα, και όχι από κάποιο πρόβλημα μέσα στο κτίριο, αναγνωρίζεται ότι είναι αδύνατον να γίνει δεκτός ένας χρήστης της αυτοεξυπηρέτησης πέραν των δύο φορέων παροχής υπηρεσιών που θα παρέχουν υπηρεσίες εδάφους σε τρίτους από την 1η Ιανουαρίου 1999.
Αντίθετα, όπως υπενθυμίστηκε προηγουμένως, δεν αποδείχθηκε ότι είναι αδύνατον να γίνει δεκτός ένας επιπλέον χρήστης της αυτοεξυπηρέτησης στα υπόλοιπα μέρη του αερολιμένα, και συγκεκριμένα για τις εργασίες που εκτελούνται κάτω από το αεροσκάφος. Η απαγόρευση σε ένα χρήστη να εκτελεί τις δικές του δραστηριότητες φόρτωσης και εκφόρτωσης των αποσκευών από το αεροσκάφος δεν μπορεί επομένως να γίνει δεκτή.
3. Το σχέδιο μέτρων
Σύμφωνα με τις διατάξεις του άρθρου 9 παράγραφος 2 της οδηγίας, οι γερμανικές αρχές υπέβαλαν σχέδιο ενδεδειγμένων μέτρων για να αντιμετωπισθούν οι δυσχέρειες που αναφέρθηκαν.
Ο φορέας διαχείρισης του αερολιμένα αποφάσισε σχέδιο επέκτασης και ανακαίνισης με την προέκταση του τερματικού 1 και την ανακατασκευή του τερματικού 3 - διότι τα έργα αυτά θα επιτρέψουν τη δημιουργία τεσσάρων νέων θέσεων επαφής - αλλά επίσης και του τερματικού 4 στη θέση όπου σήμερα βρίσκεται ένα υπόστεγο αεροσκαφών και το οποίο θα χρησιμεύσει ως τερματικός σταθμός ήδη κατά το στάδιο εργασιών του τερματικού 3.
Έχει επίσης προγραμματισθεί η δημιουργία μιας σιδηροδρομικής σύνδεσης με το σιδηροδρομικό δίκτυο των τραίνων ICE. Τέλος, η περιοχή διακίνησης φορτίου θα ανασκευαστεί πλήρως.
Υποβλήθηκε επίσης μελέτη επέκτασης του όλου χώρου του αερολιμένα, αυτό όμως εγείρει πολλές αντιρρήσεις.
Όσον αφορά τους εξοπλισμούς υπηρεσιών εδάφους, έχει προβλεφθεί μια νέα αίθουσα για τη στάθμευσή τους. Από την άλλη πλευρά, η κατασκευή ενός κέντρου διακίνησης φορτίου στο νότιο μέρος που θα ελευθερωθεί εν μέρει από τον αμερικανικό στρατό θα επιτρέψει να αποδεσμευθεί χώρος για τους εξοπλισμούς υπηρεσιών εδάφους. Ο φάκελος που υπέβαλαν μαζί με την κοινοποίησή τους οι γερμανικές αρχές περιλαμβάνει τη διαβεβαίωση ότι θα αποδεσμευθεί αρκετός χώρος στο σημείο αυτό για να επιτραπεί πλήρες άνοιγμα της αγοράς των υπηρεσιών εδάφους από τις αρχές του 2001.
Τα έργα αναμένονται να περατωθούν στα τέλη του έτους 2000 και ούτως ή άλλως, τότε, ο αερολιμένας θα διαθέτει την αίθουσα στάθμευσης των εξοπλισμών εδάφους. Επίσης, η κατασκευή των νέων τερματικών σταθμών θα επιτρέψει άνοιγμα των δραστηριοτήτων στη διακίνηση και μεταφορά των αποσκευών σύμφωνα με τις διατάξεις της οδηγίας.
4. Τήρηση των κριτηρίων που ορίζονται στο άρθρο 9 παράγραφος 2 της οδηγίας
Όσον αφορά τη συμβατότητα της παρέκκλισης με τις αρχές που ορίζονται στην οδηγία, το άρθρο 9 παράγραφος 2 υπενθυμίζει ότι η παρέκκλιση δεν πρέπει να είναι μεγαλύτερης έκτασης από όσο χρειάζεται.
Όσον αφορά τη διάρκεια της παρέκκλισης, ο προγραμματισμός των έργων δείχνει ότι δεν θα είναι δυνατόν να ανοιχθεί η αγορά στο ελάχιστο επίπεδο που απαιτείται από την οδηγία, δηλαδή σε δύο φορείς παροχής υπηρεσιών και δύο χρήστες της αυτοεξυπηρέτησης πριν την περάτωση των έργων, δηλαδή στα τέλη του έτους 2000. Η απαιτούμενη διάρκεια φαίνεται λοιπόν ανάλογη των αντιμετωπιζόμενων δυσχερειών. Αντίθετα, όσον αφορά τη έκταση του μέτρου, η κοινοποίηση δείχνει ότι η παρέκκλιση είναι εκτενέστερη από όσον χρειάζεται, αφενός διότι απαγορεύεται η παρουσία χρηστών της αυτοεξυπηρέτησης και από την άλλη επειδή επεκτείνει την απαγόρευση αυτή για δραστηριότητες για τις οποίες ο αναγκαίος απαιτούμενος χώρος μπορούσε να δοθεί.
V. ΣΥΜΠΕΡΑΣΜΑ
Ο αερολιμένας στης Στουτγάρδης δεν παρουσιάζει διαρθρωτικά προβλήματα χώρου και δυναμικότητας που να εμποδίζουν κάθε άνοιγμα της αγοράς υπηρεσιών εδάφους. Η απόφαση των γερμανικών αρχών περιορίζει άλλωστε την παρέκκλιση απαγόρευσης στην άσκηση της αυτοεξυπηρέτησης. Οι γερμανικές αρχές δεν απέδειξαν ωστόσο, εξαιρέσει των δραστηριοτήτων που αφορούν τη μεταφορά των αποσκευών μεταξύ αεροσκάφους και αεροσταθμού, ότι δεν είναι δυνατόν να γίνει δεκτός στον αερολιμένα κανένας χρήστης που επιθυμεί να ασκήσει την αυτοεξυπηρέτηση. Αντίθετα ο διαθέσιμος χώρος δεν επιτρέπει να γίνουν δεκτοί πέραν του ενός χρήστη αυτοεξυπηρέτησης για τις υπόλοιπες δραστηριότητες που αναφέρονται στην παρέκκλιση.
Η παρέκκλιση που υπέβαλαν οι γερμανικές αρχές πρέπει επομένως:
- να απαγορεύσει την άσκηση της αυτοεξυπηρέτησης μόνον για τις δραστηριότητες μεταφοράς των αποσκευών μεταξύ του αεροσκάφους και τους αεροσταθμού (μέρος του σημείου 5.4 του παραρτήματος) της οδηγίας,
- να περιορίσει την άσκηση της αυτοεξυπηρέτησης μόνον σε ένα χρήστη για όλες τις υπόλοιπες εργασίες που αναφέρονται στην κοινοποίηση που έλαβε η Επιτροπή στις 3 Αυγούστου 1998,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση παρέκκλισης που χορηγήθηκε στον αερολιμένα της Στουτγάρδης στις 23 Ιουλίου 1998, όπως αυτή κοινοποιήθηκε στην Επιτροπή στις 3 Αυγούστου 1998, εγκρίνεται από την Επιτροπή εφόσον η Ομοσπονδιακή Δημοκρατία, της Γερμανίας εισάγει τις ακόλουθες τροποποιήσεις:
- να απαγορευθεί, έως τις 31 Δεκεμβρίου 2000, η άσκηση της αυτοεξυπηρέτησης για τις δραστηριότητες μεταφοράς των αποσκευών μεταξύ αεροσκάφους και αεροσταθμού, όπως ορίζεται στο σημείο 5.4 του παραρτήματος της οδηγίας,
- να ανατεθεί, έως τις 31 Δεκεμβρίου 2000, σε ένα μόνο χρήστη η άσκηση της αυτοεξυπηρέτησης για τις δραστηριότητες που αναφέρονται στο παράρτημα της οδηγίας στα σημεία 4, 5.5, 5.6 και 5.4 σχετικά με τις δραστηριότητες φόρτωσης και εκφόρτωσης του αεροσκάφους και της μεταφοράς των επιβατών μεταξύ αεροσταθμού και αεροσκάφους.
Άρθρο 2
Η Ομοσπονδιακή Δημοκρατία, της Γερμανίας θα κοινοποιήσει στην Επιτροπή, πριν την έναρξη ισχύος της, την απόφαση παρέκκλισης όπως τροποποιήθηκε σύμφωνα με το άρθρο 1.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 30 Οκτωβρίου 1998.

Labels: 8
3
15
18